CELEX: 62013CN0414
Language: lv
Date: 2013-07-22 00:00:00
Title: Lieta C-414/13 P: Apelācijas sūdzība, ko par Vispārējās tiesas (piektā palāta) 2013. gada 16. maija spriedumu lietā T-530/10 Reber Holding GmbH & Co . KG /Iekšējā tirgus saskaņošanas birojs (preču zīmes, paraugi un modeļi) 2013. gada 22. jūlijā iesniedza Reber Holding GmbH & Co . KG

12.10.2013   
            
            
               LV
            
            
               Eiropas Savienības Oficiālais Vēstnesis
            
            
               C 298/3
            
         Apelācijas sūdzība, ko par Vispārējās tiesas (piektā palāta) 2013. gada 16. maija spriedumu lietā T-530/10 Reber Holding GmbH & Co. KG/Iekšējā tirgus saskaņošanas birojs (preču zīmes, paraugi un modeļi) 2013. gada 22. jūlijā iesniedza Reber Holding GmbH & Co. KG
   
   (Lieta C-414/13 P)
   2013/C 298/05
   Tiesvedības valoda — vācu
   
      Lietas dalībnieki
   
   
      Apelācijas sūdzības iesniedzēja: Reber Holding GmbH & Co. KG (pārstāvji — O. Spuhler, M. Geitz, advokāti)
   
      Pārējie lietas dalībnieki: Iekšējā tirgus saskaņošanas birojs (preču zīmes, paraugi un modeļi), Anna Klusmeier
   
   
      Apelācijas sūdzības iesniedzējas prasījumi:
   
   
               I.
            
            
               atcelt Vispārējās tiesas 2013. gada 16. maija spriedumu lietā T-530/10 un atzīt par spēkā neesošu ITSB Apelāciju ceturtās padomes 2010. gada 14. septembra lēmumu apelācijas lietā R 363/2008;
            
         
               II.
            
            
               pakārtoti,
               atcelt I. punktā minēto spriedumu un nodot lietu atpakaļ Vispārējai tiesai;
            
         
               III.
            
            
               piespriest ITSB atlīdzināt tiesāšanās izdevumus.
            
         
      Pamati un galvenie argumenti
   
   Apelācijas sūdzības iesniedzēja ar apelācijas sūdzību izvirza iebildumu par materiālo Kopienu tiesību pārkāpumu saistībā ar nepilnīgu faktisko apstākļu pārbaudi un vērtējumu. Vispārējā tiesa tās rīcībā esošos faktiskos apstākļus esot izvērtējusi nepilnīgi. Tā esot kļūda tiesību piemērošanā (Eiropas Savienības Tiesas 2010. gada 24. jūnija spriedums lietā C-51/09 P Becker/Harman International Industries
       (1)). Uz to varot atsaukties apelācijas tiesvedības ietvaros Tiesā (skat. Eiropas Savienības Tiesas 2010. gada 16. jūnija spriedumu lietā C-317/10 P Union Investment Privatfonds/UniCredito Italiano
       (2)).
   Pārsūdzētajā spriedumā Vispārējā tiesa esot uzskatījusi, ka iesniegtā, ar zvērestu apliecinātā rakstveida liecība neietver nekādas norādes uz citiem iesniegtiem pierādījumiem. Šis konstatējums esot nepareizs. No rakstveida liecības, kas ir apliecināta ar zvērestu, viennozīmīgi izrietot, ka tajā ir atsauce uz citiem pievienotajiem pierādījumiem. Līdz ar to Vispārējā tiesa iesniegto, ar zvērestu apliecināto rakstveida liecību neesot pilnīgi pārbaudījusi un izvērtējusi. Tāpēc šajā ziņā tā esot pārsūdzētajā spriedumā pieļauta kļūda tiesību piemērošanā, uz kuru varot atsaukties apelācijas tiesvedības ietvaros.
   Ja Vispārējā tiesa tai iesniegtos pierādījumus būtu pilnīgi pārbaudījusi un izvērtējusi, tai būtu jāapstiprina abu iebildumu iesniedzējai piederošo preču zīmju tiesības saglabājošā izmantošana saskaņā ar Kopienas preču zīmju regulas (KPZR) (3) 42. panta 2. punkta otro teikumu kopsakarā ar 3. punktu. Tādējādi ar pārsūdzēto spriedumu esot pārkāpts arī KPZR 42. panta 2. punkta pirmais teikums kopsakarā ar 3. punktu.
   Turklāt ar pārsūdzēto spriedumu esot pārkāpta arī KPZR 15. panta pirmā daļa un otrās daļas a) punkts. Proti, Vispārējā tiesa, pieļaujot kļūdu tiesību piemērošanā, esot uzskatījusi, ka iebildumu iesniedzējai piederošo preču zīmi Nr. 115 1 678 “W. Amadeus Mozart” apelācijas sūdzības iesniedzēja neizmanto kā preču zīmi.
   
      (1)  Krājums, I-5805. lpp.
   
      (2)  Krājums, I-5471. lpp.
   
      (3)  Padomes 1993. gada 20. decembra Regula (EK) Nr. 40/94 par Kopienas preču zīmi (OV L 11, 1. lpp).